Komisjoni määrus (EMÜ) nr 1953/89,

30. juuni 1989,

millega muudetakse määrust (EMÜ) nr 3143/85 kontsentreeritud võina otsetarbimiseks ettenähtud sekkumisvõi müügi kohta alandatud hindadega

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 27. juuni 1968. aasta määrust (EMÜ) nr 804/68 piima- ja piimatooteturu ühise korralduse kohta [1], viimati muudetud määrusega (EMÜ) nr 763/89 [2], eriti selle artikli 6 lõiget 7,

ning arvestades, et:

komisjoni määrusega (EMÜ) nr 3143/89 [3], viimati muudetud määrusega (EMÜ) nr 1560/89 [4], on kehtestatud kontsentreeritud võina otsetarbimiseks ettenähtud sekkumisvõi alandatud hindadega müümise kava; see meede on aidanud kaasa sekkumisvõi varude vähenemisele;

võituru praegusest olukorrast ja sekkumisvarude suurusest tulenevalt on müüki pandud koguste kohta esitatud väga suur arv taotlusi; selleks et tagada sekkumisvarude parim haldamine, võrdne juurdepääs toodetele ning ostjate võrdne kohtlemine, tuleks ette näha võimalus müüa piiratud kogus sekkumisvõid kahes järjestikuses etapis, esimeses etapis pakkumismenetluse teel ja teises etapis eelnevalt ühtsel alusel kindlaksmääratud hindadega, ning varude pidevat vähenemist arvesse võttes tuleks esitada määruse (EMÜ) nr 3143/85 artikli 1 lõikes 2 osutatud lõppemise teadaanne;

või müügihindu silmas pidades tuleks sihipärase kasutamise tagatise summat vähendada;

piima- ja piimatooteturu korralduskomitee ei ole eesistuja määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 3143/85 muudetakse järgmiselt.

1. "3. Lõikes 2 osutatud lõppemise teadaanne esitatakse alates 1. juulist 1989."

2. Artikli 2 lõike 4 esimeses taandes asendatakse tekst "285 eküüd" tekstiga "250 eküüd".

3. Lisatakse artikkel 2a:

"Artikkel 2a

1. Artikli 1 esimeses lõigus osutatud võid võib müüa ka kahes järjestikuses etapis, esimeses etapis pakkumismenetluse teel ja teises etapis eelnevalt ühtsel alusel kindlaksmääratud hindadega.

2. Esimeses etapis pannakse või müüki pakkumismenetluse teel. Või müüki käsitlevate määruste lisad asendavad pakkumismenetluse teadaannet.

Teavet või koguste ja ladustamispaikade kohta võib saada eespool nimetatud ja asjaomase või müüki käsitleva määruse lisas esitatud aadressidel. Lisaks sellele võivad sekkumisametid avaldada pakkumismenetluse teadaandeid oma peakontorites ning kasutada muid vahendeid.

Pakkumisi, milles pakutav hind on väiksem kui artiklis 3 osutatud miinimumhind, vastu ei võeta.

3. Sekkumisametid eraldavad müüki pandud kogused pakkujatele, kes pakuvad või müüki käsitleva määruse lisas kindlaksmääratud miinimumhinnaga võrdset või sellest kõrgemat hinda.

Esimese lõigu kohaldamisel rahuldavad sekkumisametid esmalt eespool nimetatud miinimumhinda ületava kõrgeima hinnaga pakkumise või pakkumised. Järgmised kogused antakse esimeses lõigus osutatud pakkujatele vastavalt nende pakutud hindadele, alates kõrgeimast kõnealust miinimumhinda ületavast hinnast.

Kui mitu pakkumist võetakse vastu sama hinnaga ja saadaolev kogus ei ole piisav, jaotab sekkumisamet saadaoleva koguse võrdeliselt.

Hiljemalt nelja tööpäeva jooksul pärast kõnealuse pakkumismenetluse raames pakkumiste esitamise tähtpäeva teatab asjaomane sekkumisamet igale pakkujale, kas tema pakkumine on vastu võetud.

Pärast eespool nimetatud pakkumismenetluse teel müümise lõpetamist annavad sekkumisametid oma peakontoris teada saadaolevatest kogustest.

4. Lõikes 1 osutatud teises etapis pannakse pärast lõigetes 2 ja 3 osutatud pakkumismenetluse teel müügi lõpetamist järelejäänud kogused müüki miinimumhinnaga, mis on kindlaks määratud või müüki käsitleva määruse lisas.

Selleks esitatakse ostutaotlused või müüki käsitlevas määruses sätestatud tingimustel.

5. Ostja esitab tagatise selle kohta, et või töödeldakse kontsentreeritud võiks, pakendatakse lõplikult ja läheb ühenduses üle jaekaubandusse käesolevas määruses osutatud tingimustel, selle liikmesriigi pädevale asutusele, kus toimub töötlemine kuni või üleminekuni jaekaubandusse.

Või töötlemine ja esimeses lõigus osutatud sihipärane kasutus on esmanõueteks määruse (EMÜ) nr 2220/85 artiklis 20 määratletud tähenduses.

6. Või viiakse välja hiljemalt 15 päeva pärast lõike 3 neljandas lõigus osutatud pakkumise või lõike 4 teises lõigus osutatud ostutaotluse heakskiitmise kuupäeva.

7. Sekkumisametid teatavad komisjonile lõike 3 neljandas lõigus osutatud tähtaja jooksul iga pakkumismenetluse raames taotletud kogused ja vastavalt pakutud hinnad ning eraldatud kogused ja artikli 3 kohaselt tegelikult kohaldatud müügihinnad.

8. Käesoleva määruse sätteid kohaldatakse erimüügi puhul, kui sellist müüki käsitlevas määruses viidatakse käesolevale määrusele.

9. Käesoleva määruse:

- artikli 4 lõike 4 kohaldamisel arvutatakse 90päevast töötlemise ja pakendamise tähtaega alates lõike 3 neljandas lõigus osutatud pakkumise vastuvõtmise lõppkuupäevast,

- artikli 6 kohaldamisel on "kaubasaadetis" ühtse kvaliteediga ning jätkuvalt samades töötlemisruumides võist toodetud kontsentreeritud võikogus, millele viidatakse pakkumises või selle osas."

Artikkel 2

Käesolev määrus jõustub Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 30. juuni 1989

Komisjoni nimel

komisjoni liige

Ray Mac Sharry

[1] EÜT L 148, 28.6.1968, lk 13.

[2] EÜT L 84, 29.3.1989, lk 1.

[3] EÜT L 298, 12.11.1985, lk 9.

[4] EÜT L 153, 6.6.1989, lk 16.

--------------------------------------------------